## Uredba o izmjenama i dopunama uredbe o izvršavanju radne obveze

### NN 101/1995 (13.12.1995.), Uredba o izmjenama i dopunama uredbe o izvršavanju radne obveze

# VLADA REPUBLIKE HRVATSKE

Na temelju članka 20. točke 8. Zakona o obrani ("Narodne novine",
broj 74/93 - pročišćeni tekst), Vlada Republike Hrvatske je na sjednici
održanoj 7. prosinca 1995. godine donijela

## UREDBU

### O IZMJENAMA I DOPUNAMA UREDBE O IZVRŠAVANJU RADNE OBVEZE

Članak 1.

U Uredbi o izvršavanju radne obveze ("Narodne novine", broj
11/94), članak 10. stavak 3. mijenja se i glasi:

"Nadležno tijelo državne uprave iz stavka 2. ovog članka, nakon
davanja suglasnosti za ratnu sistematizaciju dostavlja Ministarstvu obrane
popis vojnih obveznika od posebnog funkcionalnog značenja poradi dobivanja
konačne suglasnosti i pokretaja postupka raspoređivanja na radnu obvezu
u upravama za obranu."

Članak 2.

U glavi VI. članku 14. dodaje se stavak 3., koji glasi: "Radne
postrojbe za,druge potrebe obrane i u djelatnostima posebno značajnim za
obranu države ustrojavaju se na temelju odluke Vlade Republike Hrvatske."

Članak 3.

Iza članka 14. dodaju se novi članci 14. a;14.b,14.c, 14.d, 14.e,14.f,14.g,
14.hi, 14.i. koji glase:

Članak 14.a

Prijedloge za ustrojavanje radnih postrojbi iz članka 2. stavka 3. ove
Uredbe podnose nadležna tijela državne uprave.

Članak 14.b

Za operacionalizaciju ustrojavanja radnih postrojbi za druge potrebe
obrane i u djelatnostima posebno značajnim za obranu države nadležne su
uprave za obranu na čijem se području radne postrojbe ustrojavaju.

Članak 14.c

Uprave za obranu na temelju naloga ministra obrane ili osobe koju on
ovlasti za provođenje odluke Vlade ustrojavaju radne postrojbe, raspoređuju
obveznike radne obveze i materijalna sredstva, pozivaju obveznike radne
obveze i upućuju ih na mjesto obavljanja zadaća ili prihvaćaju pripadnike
radne postrojbe i vode ih u evidenciji postrojbe.

Članak 14.d

Radne postrojbe mogu se ustrojiti od zaposlenih osoba u dijelu ili cijoloj
pravnoj osobi odnosno poduzeću čije su djelatnosti posebno značajne za
obranu države, a to su:

- izgradnja i održavanje svih prometnih sustava u državi (cestovnog,
željezničkog, pomorskog i zračnog),

- izgradnja i održavanje enetgetskih sustava u državi,

- graditeljstvo,

- transport,

- hidrotehnički radovi,

- poljodjelski radovi,

-održavanje, popravak i servisiranje cestovnih motornih vozila, željezničkih
vozila, zrakoplova i plovnih objekata.

Članak 14.e

U radne postrojbe koje se ustrojavaju od zaposlenih osoba u dijelu ili
cijeloj pravnoj osobi, osim obveznika radne obveze zaposlenih u toj pravnoj
osobi, mogu se rasporediti i obveznici radne obveze iz drugih pravnih osoba
odgovarajuće struke odnosno zanimanja ili zvanja, te obveznici radne obveze
koji nisu u radnom odnosu, a nemaju raspored u oružanim snagama Republike
Hrvatske i pričuvnom sastavu policije i civilnoj zaštiti.

Članak 14.f

Radne postrojbe koje se ustrojavaju od zaposlenih osoba u dijelu ili
cijeloj pravnoj osobi mogu zadržati mirnodopsku veličinu i organizaciju
rada te pravne osobe.

Članak 14.g

Tijela državne uprave i županije za koje se ustrojavaju radne postrojbe
dužni su organizirati smještaj i prehranu pripadnicima radne postrojbe
dok obavljaju poslove i zadaće, te odrediti stručnu osobu koja će koordinirati
i pratiti cijeli tijek ustrojavanja postrojbe i njeno obavljanje zadaća.

Troškove naknada pripadnicima radnih postrojbi u cijelosti snose tijela
državne uprave i županije za koje se ustrojavaju radne postrojbe, sukladno
Zakonu o obrani.

Članak 14.h

Pravne osobe nositelji ustrojavanja radnih postrojbi osiguravaju potrebitu
radnu odjeću i drugu zaštitnu opremu za pripadnike postrojbe.

Pripadnicima radnih postrojbi ne izdaje se vojna oprema.

Članak 14.i

Nakon obavljenih zadaća i poslova radne postrojbe tijela koja su podnijela
zahtjev za ustrojavanje radnih postrojbi dužna su izvijestiti nadležnu
upravu za obranu o završetku poslova i zadaća koje su obavljale radne postrojbe,
te o potrebi raspuštanja radne postrojbe."

Članak 4.

Ova uredba stupa na snagu osmog dana od dana objave u " Narodnim
novinama".

Klasa: 816-01/93-02/01

Urbroj : 5030109-95-3

Zagreb, 7. prosinca 1995.

Predsjednik

mr. Zlatko Mateš, v. r.

Uredba, NN 101/1995-1661